Arlinda Çausholli

Arlinda Çausholli është gazetare, stratege me ndikim në botën e medias dhe komunikimit, dhe publiciste me më shumë se 25 vite përvojë profesionale. Çausholli është këshilltare e komunikimit për profesionistë të ndryshëm të bizneseve, përfshirë këtu Drejtorë Ekzekutivë, ekipe biznesi dhe sporti. Ka punuar për projekte të ndryshme zhvillimi, të mbështetura nga Qeveria Zviceriane, Kombet e Bashkuara, USAID e së fundmi me Delegacionin Europian në Shqipëri. Eshtë mentoruese dhe tranjere biznesi për të rinjtë, studentët dhe mësuesit.

Që prej vitit 2013, është themeluese e programit për zhvillim dhe komunikim “Fit For Future”, i përqendruar në përmirësimin e aftësive të komunikimit, duke arritur një qasje profesionale e humane, zhvillimi personal, mendësi pozitive dhe lidershipi. Përfituesit e këtij programi janë kompani, profesionistë biznesi, të rinj, mësues dhe individë. Më shumë se 8000 persona kanë marrë pjesë deri më tani në këtë program.

Karriera e saj në gazetari filloi në vitin 1993 në gazetën kryesore vendase të kohës Gazeta Shqiptare, e më pas në Associated Press si korrespondente lokale, nga 1997 deri në 2002. Ajo gjithashtu punoi për një gazetën italiane Corriere della Sera, duke mbuluar ngjarje kyçe në periudhën e tranzicionit në Shqipëri. Eshtë diplomuar në fushën e Gjuhë-Letërsisë dhe ka një diplomë Master në Shkenca Komunikimi, si Studente e Ekselencës. Ka qenë pedagoge në Universitetin Europian të Tiranës, e gjithashtu ka blogun e saj personal.

Që nga prilli i 2006, Çausholli ka qenë Drejtoreshë e Komunikimit në Aeroportin Ndërkombëtar të Tiranës (TIA) në Shqipëri dhe aktualisht është Këshilltare Strategjike për Media dhe Komunikim ne TIA dhe kompani të tjera në Shqipëri dhe Kosovë.  

Çausholli është një folëse e rëndësishme në evente të ndryshme brenda dhe jashtë Shqipërisë, duke përfshirë edhe konferenca të teknologjisë. Ajo është gjithashtu një folëse e TEDx në Itali dhe Kosovë. Ajo është nominuar si Ambasadore e World Vision për Shqipërinë dhe Kosovën, duke ndihmuar në rritjen e ndërgjegjësimit për fëmijët në nevojë dhe ndihmën e tyre, sidomos në zona të thella të vendit.
Si autore e librit Çizmet e Verdha, publikuar nga shtëpia botuese Toena, ka shkruar për fenomene të shumëllojshme sociale dhe njerëzore. 

Kategoria:Biografi shqiptare
Kategoria:Gazetarë shqiptarë
Kategoria:Njerëz që jetojnë